**Становище**

**от проф. д-р Милияна Каймакамова**,

Софийски университет „Св. Климент Охридски”, професионално направление 2.2. История и Археология за материалите, предоставени за участие в конкурс за заемане на академичната длъжност „доцент“ по професионално направление 2.2. История и археология (История на българските земи XV-XVII) в Софийски университет „Св. Климент Охридски“ за нуждите на Исторически факултет, обявен в Държавен вестник, бр. 105 от 11. 12. 2020 г.

В конкурса като единствен кандидат участва гл. ас. д-р Милена Иванова Петкова. Спазени са всички изисквания по процедурата и произтичащите от нея изисквания. При запознаването ми с нейната документация не установих допуснати нарушения. Кандидатът е изпълнил минималните национални изисквания по чл. 26 от ЗРАСРБ.

Милена Петкова е възпитаничка на Исторически факултет, където последователно завършва бакалавърска (2001 г.) и магистърска (2003) степен на висшето образование. През 2009 г. ѝ се присъжда образователната и научна степен “доктор” след успешно защитена докторска дисертация на тема: „Демографско развитие и аграрна икономика в Източния дял на Тракийската низина през XVI в.“ По време на докторантурата тя изучава османотурски език, османотурска дипломатика и палеография, и посещава курс по историческа демография. През 2010 специализира в American Research Institute, Истанбул. В периода 2012-2015 М. Петкова работи в ДА „Архиви“ като главен експерт в Дирекция „Публичност на архивите“. От 2015 г. до днес тя е редовен член на катедра „История на Българя“ в Исторически факултет. Многобройни са нейните участия в различни международни и национални научни форуми. В периода 2010-2021 д-р Петкова е член на български и чужди редколегии, участва в 10 проекта като член или ръководител на екип, превежда от османотурски различни документи, участва в организирането на различни тематични изложби у нас и в чужбина.

В обявения конкурс гл. ас. д-р Петкова участва с 2 монографии, 13 статии и студии. Част от тях са публикувани на английски и турски език. В своята цялост те разкриват методологията на нейната изследователска дейност, базираща се на принципите, методите и правилата на османистиката. Нейните трудове се характеризират с тематично разнообразие и стремеж да се създаде колкото се може по реалистична картина за състоянието на земеделието и стопанския профил на българските селища през първите векове на османската власт в българските земи. Както е добре известно, периодът между XV-XVII в. е изключително важен от гледна точка на приемствеността и промените, които настъпват в цялостното развитие на българите и особено в сферата на агрикултурата, икономиката и демографията. Част от тези фундаментални проблеми са предмет на изследване в представените по конкурса студии и статии. С приносен характер са резултатите от проучванията на различни документи от османската канцелария, осъществени от М. Петкова. Те се отнасят до етапите на завладяването на дадена територия от османците и последвалото ѝ администриране, усвояването на аграрното пространство в Старозагорска каза, данъчната политика на османската власт към юруците, колонизацията на мюсюлманско население в различните райони и демографските промени в селата и градовете през посочения период.

В значителна степен наблюденията, констатациите и изводите, до които достига авторката в тях, са послужили като основа за пристъпването към цялостното им разработване в публикуваните през 2020 г. и 2021 г. монографии.

Монографията „Централните Балкани и османците. Демографско развитие и аграрна икономика в Източния дял на Тракийската низина през XVI в.“ (474 с., ИК „Гутенберг“ ) всъщност е защитената през 2009 г. докторска дисертация. Изследването се основава на богат изворов материал и значителната по обем литература, тематично свързана с разработваната от М. Петкова проблематика. Въз основа на проучените единадесет османски данъчни регистри е създадена подробна характеристика на поселищната мрежа, етно-религиозната структура, миграциите на населението и развитието на аграрната икономика в източната част на Тракийската низина. Убедително е разкрита връзката между екологичната среда, населението и стопанската дейност в проучвания регион. С приносен характер се отличават наблюденията и изводите на д-р Петкова относно демографско състояния на градовете Стара Загора, Нова Загора, Хасково и Чирпан през XVI в., както и възприетата практика от османците в налаганото от тях административно управление да се следва завареното положение в селищата с немюсюлманско население. Тези наблюдения и изводи несъмнено представляват интерес не само за османистите, но и за медиевистите.

Най-новият труд на М. Петкова със заглавие „Между Анатолия и Румелия. Юруците и стопанското райониране на части от Централните Балкани, средата на XV – средата на XVI в.“ (150 с., ИК „Гутенберг“) е посветен на заселването и адаптацията на юрушката общност на Балканите. Като примерен случай за проучването на този съществен проблем, тясно свързан с функционирането на османската система на управление, е послужило усядането на част от тази общност на територията на Горнотракийската низина през посочения по-горе период. Изследването се отличава със своя новаторски характер, видно от неговата диференцирана структура и съдържание. Разкриването на взаимовръзката „свят-икономика“ е осъществено в контекста на съвременните тенденции в българската и европейската наука от последните десетилетия и това е едно от основните достойнства на труда. Същевременно прави впечатление, че там където позволяват изворите, авторката се стреми да покаже значението на социално-икономическите и демографски процеси, протичащи в българските земи в хода на завладяването на Българското царство от османците в края на XIV в. Убедително са разкрити механизмите на адаптация, използвани от юрушкото население при усвояването на определени райони от Горнотракийската низина. От значение за бъдещите изследвания са и наблюденията, направени във връзка с миграциите на юруците и тяхната мобилност в мирно и военно време. Много добре са представени типовите селища, разкриващи значението на привнесения модел на поселищната мрежа от Анатолия в Горнотракийската низина. На този основа са посочени етапите, през които протича усядането на юруците в този регион. Убедително е очертан стопанският профил на различните юрушки села и джемаати, засвидетелствани в османските данъчни регистри.

С написването на тази монография М. Петкова запълва една съществена празнина в съвременната българска османистика и създава солидна научна основа за бъдещи изследвания.

Бих искала да изтъкна, че гл. ас. Петкова осъществява изключително отговорно преподавателската си дейност сред студентите в семинарните упражнения. Същевременно тя се включва успешно в обществено-научния живот на факултетната общност.

След запознаването с научните трудове и посочването на съдържащите се в тях приноси, намирам за основателно да дам своя положителен вот за избор **на гл. ас. д-р Милена Иванова Петкова** на академичната длъжност **„доцент“** по професионално направление 2.2. История и археология (История на българските земи XV-XVII).

София, 15.04. 2021 г. Изготвил становището: проф. д-р М. Каймакамова